Thomas Blachman
Thomas Blachman er en dansk musiker, komponist og producer inden for både jazz og pop. Thomas Blachman er oprindelig jazztrommeslager, uddannet fra Berklee College of Music i Boston, og herefter var han medlem af bandet Page One. Han har fra 2008 vakt opsigt som en ærlig og nådesløs dommer i tv-talentkonkurrencen X Factor. 
Thomas Blachman slog igennem, da han i 1990’erne i samarbejde med rapperen Al Agami skabte en original kombination af jazz og hiphop. Desuden var han bl.a. medproducer på Caroline Hendersons album Cinemataztic (1995) og havde sit eget pladeselskab ManRec.
Thomas Blachman modtog 2011 en Robert for filmmusikken til Thomas Vinterbergs Submarino (2010). I 2013 var han vært i det kontroversielle DR2-program Blachman, hvor han sammen med skiftende gæster fabulerede med udgangspunkt i nøgne, tavse kvinders tilstedeværelse.
Han har desuden udgivet debat- og biografibogen Det kolossale menneske (2008) i samarbejde med Torben Steno (f. 1959).